РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/141-23

10. јул 2023. године

Б е о г р а д

ЗАПИСНИК

25. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 10. ЈУЛА 2023. ГОДИНЕ

Седница је почела у 11,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Светлана Милијић, Никола Радосављевић, Александра Томић, Тијана Давидовац, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Зоран Стојановић (заменик Верољуба Стевановића) и Зоран Зечевић (заменик Бојане Букумировић).

Седници је присуствовао и народни посланик Братимир Васиљевић.

Седници нису присуствовали чланови Одбора Душан Бајатовић, Владимир Обрадовић, Ненад Митровић, Мирослав Алексић и Небојша Зеленовић, нити њихови заменици.

На предлог председника, Одбор је, већином гласова (10 гласова за, двоје није гласало), утврдио следећи:

Д н е в н и р е д:

1. Разматрање Извештаја Радне групе за утврђивање испуњености услова у поступку предлагања кандидата за избор једног члана Савета Комисије за контролу државне помоћи;

2. Разговор са кандидатима за избор једног члана Савета Комисије за контролу државне помоћи;

3. Утврђивање Листе кандидата за избор једног члана Савета Комисије за контролу државне помоћи.

Пре преласка на рад по утврђеном дневном реду, Одбор је, већином гласова (11 гласова за, 1 није гласао), без примедби, усвојио записнике са 23. и 24. седнице Одбора.

ПРВА ТАЧКА ДНЕВНОГ РЕДА: Разматрање Извештаја Радне групе за утврђивање испуњености услова у поступку предлагања кандидата за избор једног члана Савета Комисије за контролу државне помоћи

Председник Одбора подсетио је чланове да је Одбор на 20. седници, одржаној 13. априла ове године, донео Одлуку о образовању Радне групе за утврђивање испуњености услова у поступку предлагања кандидата за избор једног члана Савета Комисије за контролу државне помоћи, у саставу: Александра Томић, председник, Светозар Вујачић и Владимир Обрадовић, чланови, као и да је ова радна група 23. маја одржала састанак на ком је извршила преглед пријава и констатовала да је на јавни конкурс пристигло пет благовремених пријава о чему је поднела Извештај Одбору на разматрање и одлучивање.

Александра Томић, председник Радне групе, известила је чланове Одбора да је на јавни конкурс за избор једног члана Савета Комисије за контролу државне помоћи пристигло пет пријава, да су пријаве поднели следећи кандидати: Слободан Борисављевић, магистар наука на Војној академији копнене војске, Драгица Јорговић, дипломирани правник, Јелена Стојић, дипломирани правник, мр Митар Дробњаковић, магистар економских наука, и Јасмина Трифуновић, дипломирани економиста, као и да је Радна група утврдила да су све пријаве поднете благовремено и да свих пет кандидата испуњавају услове за учешће у даљем поступку избора.

Дискусије по овој тачки дневног реда није било.

Одбор је, на предлог председника, једногласно **(12 гласова за), прихватио Извештај Радне групе** за утврђивање испуњености услова у поступку предлагања кандидата за избор једног члана Савета Комисије за контролу државне помоћи**.**

Одбор је, на предлог председника, једногласно **(12 гласова за), одлучио да се разговор са кандидатима који су испунили услов да учествују у даљем поступку избора одржи 10. јула 2023. године, у 11,15 часова.**

ДРУГА ТАЧКА ДНЕВНОГ РЕДА: Разговор са кандидатима за избор једног члана Савета Комисије за контролу државне помоћи

Одбор је, у складу са чланом 203. Пословника Народне скупштине, обавио разговор са кандидатима тако што су се три кандидата која су се одазвала позиву на разговор појединачно представила члановима Одбора.

Питања кандидатима постављали су чланови Одбора: Александра Томић, Никола Радосављевић, Зоран Зечевић, Светлана Милијић, Ана Белоица Мартаћ и Розалија Екрес.

ТРЕЋА ТАЧКА ДНЕВНОГ РЕДА: Утврђивање Предлога Листе кандидата за избор једног члана Савета Комисије за контролу државне помоћи

Председник Одбора подсетио је чланове Одбора на законске одредбе којима је уређен поступак избора председника и чланова Савета Комисије за контролу државне помоћи.

У дискусији поводом ове тачке дневног реда учествовали су: Александра Томић, Никола Радосављевић, Војислав Вујић и Зоран Зечевић.

Након дискусије, Одбор је појединачно гласао о предложеним кандидатима за избор једног члана Савета Комисије за контролу државне помоћи.

За кандидата Слободана Борисављевића нико није гласао „за“, 1 члан Одбора је гласао „против“, нико „уздржан“, није гласало 11.

За кандидата Митра Дробњаковића нико није гласао „за“, нико „против“, нико „уздржан“, није гласало 12.

За кандидата Драгицу Јорговић 10 чланова Одбора је гласало „за“, нико „против“, нико „уздржан“, није гласало 2.

За кандидата Јелену Стојић нико није гласао „за“, нико „против“, нико „уздржан“, није гласало 12.

За кандидата Јасмину Трифуновић 1 члан Одбора је гласао „за“, нико „против“, нико „уздржан“, није гласало 11.

\* \* \*

ПРЕДЛОГ

На основу члана 12. ст. 2. и 3. Закона о контроли државне помоћи („Службени гласник РС“, број 73/19) и члана 203. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава је, у својству овлашћеног предлагача, на седници одржаној 10. јула 2023. године одлучио да Народној скупштини поднесе

**ЛИСТУ КАНДИДАТА**

**ЗА ИЗБОР ЈЕДНОГ ЧЛАНА САВЕТА КОМИСИЈЕ ЗА КОНТРОЛУ ДРЖАВНЕ ПОМОЋИ**

Утврђује се листа од једног кандидата за избор једног члана Савета Комисије за контролу државне помоћи.

Кандидат за избор једног члана Савета Комисије за контролу државне помоћи, на период од пет година, је:

1. Драгица Јорговић.

\* \* \*

Одбор је, једногласно (12 за) одлучио да Предлог листе кандидата упути Народној скупштини са предлогом да се, у складу са чланом 167. Пословника Народне скупштине, донесе по хитном поступку.

Представник Одбора за Предлог Листе биће Верољуб Арсић, председник Одбора.

Седница је завршена у 12,25 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић